Il-kwistjoni tal-kera hija pjaga soċjali. Ir-realtà hija li s-suċċess ekonomiku li qiegħed jagħmel dan il-pajjiż qiegħed jiġbed lejh numri kbar ta' barranin li jridu jaħdmu Malta, speċjalment f'setturi fejn il-pagi huma għoljin bħas-settur tal-gaming u dak finanzjarju. Dan qiegħed iwassal biex is-suq tal-kirjiet tal-propjetà mhux qiegħed ilaħħaq mad-domanda, bil-konsegwenza li l-prezzijiet tal-kirjiet splodew 'il fuq. Dan qiegħed iwassal biex persuna li sa sitt snin ilu kienet issib post għall-kera b'€250 fix-xahar, illum diffiċli ħafna li ssibu b'inqas minn €400 fix-xahar. Din qiegħda twassal għal abbużi kbar u toħloq faqar ġdid. Reċentement kelli każ ta' persuna li qiegħda toqgħod fi flat, fejn sid dan il-flat qasmu fi tlieta u qiegħed jikrih lil tlieta min-nies differenti fl-istess ħin. Fosthom lil mara bi tlett itfal li qegħdin joqogħdu f'kamra waħda, kollha umdità u tħallas kera ta' €400 fix-xahar. Dan kollu mingħajr kuntratt u għalhekk is-sid jista' jkeċċiha meta jrid, kif ukoll lanqas tista' tapplika għas-sussidju tal-kera. Dan huwa abbuż sfrenat li qiegħed isir min-nies bla qalb u li hemm bżonn li jieqaf immedjatament. Inutli li l-Gvern joħroġ flus kbar biex jgħin lil dawn in-nies jekk hemm min li din l-għajnuna ma jistax jibbenefika minnha. Mill-bidu ta' din is-sena l-Gvern iddeċieda li jirdoppja s-sussidju tal-kera għal dawk li jikkwalifikaw għalih minn massimu ta' €83 għal massimu ta' €166 fix-xahar. Dan l-irdoppjar se jkun qed jinċentiva lil dawk il-kerrejja bi dħul baxx u jħares li jiġu rreġistrati l-kuntratti tal-kiri. Dan qed isir ukoll peress li hemm lista kbira ta' nies jistennew akkomodazzjoni soċjali, 'il fuq minn 3,000 persuna, fejn bħalissa qegħdin jinbnew postijiet b'investiment ta' €50 miljun. Dan ifisser żieda fl-akkomodazzjoni soċjali fuq perjodu ta' tliet snin. Sakemm dawn il-postijiet jitlestew se nkunu qegħdin ngħinu b'dawn is-sussidji tal-kera. Sadanittant it-test tal-mezzi se jkun qed jitwessa biex b'hekk issa familja li jkollha assi li jammontaw għal €23,300 il-bank se tkun tikkwalifika xorta waħda. Din is-somma qabel kienet ta' €10,000. Però hemm nuqqas li għadu mhux qed jiġi indirizzat. Sas-sena l-oħra kien hemm ukoll il-bżonn li l-applikazzjoni tiġi rikonoxxuta mis-sid tal-propjetà, xi ħaġa li issa tneħħiet, u din hija xi ħaġa tajba. In-nuqqas qiegħed li l-liġi tgħid li jekk ma jkunx hemm kuntratt bil-miktub ħadd m'għandu drittijiet, jiġifieri s-sid jista' jkeċċi lil min qiegħed jikri meta jrid u l-kerrej jista' ma jħallasx il-kera tal-post. Din hija liġi li mhux qiegħda toffri protezzjoni lill-kerrej u tħalli l-bibien miftuħin biex is-sid ma jiddikjarax dan id-dħul u jevita li jħallas it-taxxa li dan il-Gvern naqqas minn 35% għal 15%. Nemmen li soluzzjoni tista' tinstab. Jien fil-fatt bħalissa qiegħed niltaqa' ma' numru ta' persuni differenti li direttament jew indirettament għandhom x'jaqsmu ma' dan is-settur, bl-iskop li noħorġu b'ideat li mbagħad inkun nista' nressaqhom għal diskussjoni fi ħdan il-Grupp Parlamentari. Eżempju ta' ideat li wieħed jista' jiddiskuti hija li tiġi imposta multa ħarxa fuq dawk is-sidien li ma jipprovdux kuntratt bil-miktub għal kirjiet ta' aktar minn tliet xhur, kif ukoll li jitwaqqaf mekkaniżmu li jekk persuna turi bil-provi li ilha toqgħod f'post bil-kera għal aktar minn tliet xhur u s-sid ma tahiex kuntratt tiskatta l-liġi u awtomatikament jiġi 'in vigore' kuntratt tal-kera, hekk kif ipprovdut fl-istess liġi tal-kera u dan ikun jorbot għal perjodu ta' ħames snin. Dawn huma biss ftit ideat li wieħed irid jiddiskuti f'aktar dettall biex jara l-effetti fl-intier kollu tagħhom.